Dopravca eviduje za mesiac máj viac ako 100-tisíc cestujúcich na medzinárodných spojoch.
Spoločnosť Slovak Lines od 27. júna rozširuje svoju autobusovú linku na rakúske medzinárodné letisko Schwechat o novú nástupnú zastávku pred Hlavnou stanicou v Bratislave s medzizastávkou na Einsteinovej ulici. Ako informuje hovorca dopravcu Štefan Bako, nový priamy spoj bude odchádzať Hlavnej stanice až šesťkrát denne. Ako dodal, časy odchodov po konzultácii so železnicami zvolili tak, aby čo najlepšie nadväzovali na najviac vyťažené príchody IC vlakov a rýchlikov z celého Slovenska.
Slovak Lines ako prevádzkovateľ autobusovej stanice Nivy eviduje za máj viac ako 100-tisíc cestujúcich na medzinárodných spojoch, čo predstavuje takmer 40-percentný nárast oproti aprílu. V mesiaci jún očakávajú ďalší nárast minimálne o 30 percent. Dopravca na tento zvýšený dopyt reaguje výrazným navýšením pravidelných spojov na letisko Schwechat, ale aj pridaním novej nástupnej zastávky.